Taraba, Tomáš, poslanec NR SR (2022-09-20):
Dámy a páni, ďakujem pekne, bavíme sa tu o zmene ústavy, o tom, aby bolo možné parlamentom skrátiť volebné obdobie. Na úvod by som chcel vyzdvihnúť to, že pán Richard Sulík napriek tomu, že dvakrát hlasovanie o tejto veci potopila SaS-ka, teraz povedal, že sú ochotní v prvom kole o tom hlasovať. Takže to pôsobenie v opozícii začína prinášať také pozitívne plody. A druhá vec, ale ktorá je dôležitá si tu všimnúť, že pán Sulík povedal, že v druhom kole to možno nepodporia, že príde s nejakým vlastným návrhom, o ktorom zatiaľ nikto nevie. Takže preto myslím si, že je to taká dobrá, také dobré memento, aby sme v prípade SaS-ky vždy počkali na to, ako veci dopadnú hlasovaniami a nebodaj sa na nejaké sľuby tuná spoliehať. Druhá vec, ktorá je, ja som dvakrát predložil návrh ústavného zákona. Myslím, že to bolo v júni ešte pred rozhodnutím toho Ústavného súdu, inkriminovaného rozhodnutia, ktorým teda Ústavný súd skonštatoval, že musíme zmeniť ústavu, aby sme si vedeli skrátiť volebné obdobie. A musím povedať, že po tomto náleze Ústavného súdu musím dať za pravdu tým, ktorí hlasovali v minulosti pri zmene ústavy, že ak sa príjme ústavný zákon, Ústavný súd by nemal mať právo o týchto veciach rozhodovať. Pretože Ústavný súd podľa mňa si tu uzurpoval právo, nejaký duch ústavy tam našiel, ja si myslím, že neexistoval tvorca slovenskej ústavy, ktorý keď koncipoval ústavu, tak ho napadla alternatíva, že parlament ako najvyšší zákonodarný orgán, nad parlamentom nie je nič, nemá mať právo sám seba rozpustiť. Veď to je taká, to je také zacyklenie, že ja si myslím, že v tejto veci Ústavný súd naozaj dokázal, že je schopný do budúcna si vymyslieť akúkoľvek právnu konštaláciu, ktorá by jednoducho tu priniesla z môjho pohľadu, aj keď sa tu tvárime, že tento nález prináša právnu čistotu. Ja si myslím, že tento nález je dôkazom toho, že skôr to donieslo právny chaos. A my teraz musíme čakať, že pán Sulík, povedzme, že s akým návrhom príde. Chcem povedať, že ak ten návrh bude znieť tak, ako to tu už bolo predostreté, že poslanci ešte raz by mali mať právo potvrdiť výsledky referenda a že neexistuje politik, ktorý by ignoroval takýto, takéto rozhodnutie v referende, tak chcem potvrdiť, že áno, existujú takí politici. Pozrite si to v tých reportážach, keď to bolo v celku aktuálne, že to prvé referendum, pri ktorom sa zbierali podpisy, že by mohlo sa realizovať, tak vtedy sa pýtali niektorých poslancov, aj tu sediacich, že či by hlasovali za skrátenie volebného obdobia, ak by to bol výsledok referenda. A oni povedali, že nie. Napríklad pán Dostál, pán Baránik, že chcú vidieť tú silu, ktorá by ich prinútila hlasovať pri svojej vôli, a oni si nemyslia, že je dobré skrátiť volebné obdobie. Takže ak toto má byť tá zmena, s ktorou v budúcnosti teda v tom druhom kole príde SaS-ka, tak nebolo by to nič iné, iba zablokovanie opäť možnosti ľuďom sa v tejto veci rozhodovať. Pretože zmysel referenda je presne ten istý, ako je hlasovanie v Národnej rade. Jednoducho, keď je výsledok referenda, automaticky by sa výsledok mal zapisovať do Zbierky zákonov a tým pádom to opätovné hlasovanie v Národnej rade jednoducho je len vytváraním nejakého ďalšieho kroku pre právny chaos. Takže ak raz to referendum je v súlade s ústavou a koná sa vo veciach, ktoré ústava umožňuje a výsledok referenda nenabúra teda túto ústavnosť, tak jednoducho nemá čo parlament sa potom k tomu ešte raz vyjadrovať. Takže som veľmi, teda som veľmi v očakávaní, že čo SaS-ka predostrie. A obávam sa, že nebude to niečo, čo ten inštitút referenda jednoducho posilní. Ale skôr to bude taký nejaký mačkopes. Chcem poďakovať kolegovi Svrčkovi, že, že predložili ste tento návrh. Myslím si, že ak prejde, tým pádom nemá význam ako keby tu držať ten druhý zákon, ktorý som predložil, ktorého zmysel by bol len ten, ak by toto neprešlo, tým pádom na každú schôdzu sa to dá presunúť, ak by tu vznikla nejaká iná politická konštalácia, že by bolo treba v budúcnosti toto operatívne riešiť. Druhá vec, ale ktorá si myslím, že ešte pred nami vyvstáva, je, že do akej miery urobíme tu zhodu v tom finálnom stanovisku. A ja teda verím, že to udržíme tak najjednoduchšie, ako sa to dá, aby to do budúcna nevytváralo ďalšie zbytočné kroky na potvrdzovanie výsledkov referenda. Ďakujem.